**Javni razpis za invalidska podjetja in zaposlitvene centre s svetovalci za uvajanje prožnejših načinov dela, prilagojenih potrebam invalidov**

**Odgovori na vprašanja 4 (prejeti od 19. 12. 2023 do 17. 1. 2024)**

1. **Pojasnilo glede zahtevka za plačilo in DDV-ja**

Ministrstvo (MDDSZ) bo na podlagi zahtevka za izplačilo projektnemu partnerju izvedlo povračilo nastalih ter plačanih stroškov, ki se bo nanašalo na zaključene/izvedene faze I in/ali izvedene faze II projekta, skladno s točko 5.3 javnega razpisa.

Glede na navedeno plačilo ministrstva projektnemu partnerju ne predstavlja plačila kupcu ali naročniku za dobavljeno blago oziroma opravljeno storitev, ki bi bila predmet obdavčitve, temveč gre zgolj za povračilo stroškov/izdatkov projektnemu partnerju (t. i. subvencija, dotacija).

Predmet obdavčitve v tem primeru so zgolj plačila projektnega partnerja izbranemu izvajalcu storitve. Projektni partner v tem primeru plača račun, z vključenim DDV, ki pa ga zaradi pravil javnega razpisa, ne dobi povrnjenega od ministrstva v okviru zahtevka za izplačilo (ker strošek DDV ni upravičen strošek).

Skladno z navedenim:

* plačila oz. povračila projektnemu partnerju s strani ministrstva **niso** obravnavana kot obdavčljiv promet z vidika davka na dodano vrednost,
* plačila oz. povračila **se** smatrajo za t. i. prave subvencije, ki ne štejejo za dobavo blaga, storitev v skladu z ZDDV-1,
* projektni partner je zavezan za plačilo DDV izključno v odnosu do izbranega zunanjega izvajalca, ob plačilu računa za izvedeno storitev – oz. se plačilo DDV izvede v kolikor je projektni partner davčni zavezanec ali se mu ta promet všteva v obdavčljivi promet z vidika ZDDV-1 (prag 50.000 €),
* projektni partner na zahtevku za izplačilo ne uveljavlja povračila stroška/izdatka stroška DDV (v kolikor mu je ta strošek nastal), ker ni upravičen strošek javnega razpisa.

1. **Ali lahko iz prijavnega obrazca izbrišemo partnerja 2, če imamo samo enega partnerja?**

Podvajanje osnovnih podatkov o podjetju (naziv, pravna oblika, naslov, odgovorna oseba, dejanski lastnik, matična in davčna številka, naziv banke) seveda ni potrebno v primeru, da obe fazi izvaja en projektni partner. Ostali podatki se nanašajo na referenčne projekte, ki jih je treba navesti za vsako fazo posebej.

1. **So lahko predložene reference strokovnjakov starejše od 5 let?**

Reference projektnega partnerja na področju aktivnosti faze II, ki so starejše od 5 let, za ta javni razpis ne štejejo kot relevantne. Glej 6.3 Specifični pogoji za prijavitelje in projektne partnerje (sklop 1 in sklop 2), točka 2.

1. **So vodstveni položaji v različnih organizacijah ustrezna referenca strokovnjakov?**

Reference strokovnjakov, ki izvajajo projektne aktivnosti morajo izkazovati, da so bili vključeni v delo, na katero se glasi referenca. Vodstveni položaj v organizaciji ni zagotovilo za vključenost v delo oziroma strokovnost posameznika za vsa področja dela organizacije.

1. **Projektnem partnerju, ki je samostojni podjetnik (s.p.), se upošteva strošek po stroškovniku glede na SSE B v višini 84,17 EUR. Kateri priznani strošek pa velja za zaposlene osebe pri s.p.-ju – SSE A ali SSE B?**

Za zaposlene pri projektnem partnerju velja SSE A, ne glede na obliko gospodarske družbe.

1. **Ali je v primeru, če prijavitelj faze I ne bo izvedel v za to predvidenem roku, mogoče doseči podaljšanje roka za izvedbo na podlagi vloge, ki jo poda na Ministrstvo za delo, družino, socialne zadeve in enake možnosti?**

Da.

1. **Pojasnilo glede ločenega knjigovodstva in stroškovnih mest**

Skladno s pravili NOO je zahtevano enostavno preverjanje stroškov, kar omogoča posebno stroškovno mesto ali temu enakovreden način vodenja knjigovodstva.

Na ločenem stroškovnem mestu/računovodski kodi (na primer podkonto) se v primeru poenostavljenih oblik stroškov, kamor spadajo tudi stroški na enoto, knjižijo le prihodki oziroma prilivi, medtem ko stroškov (izdatkov), ki se nanašajo in poplačujejo iz prejetih sredstev, ni treba evidentirati na stroškovnem mestu/kodi operacije.

1. **Pojasnilo glede 26. člena pogodbe o financiranju**

Pogodbeno določilo v nobenem primeru ne predvideva oz. dopušča retroaktivne veljave pravnih aktov, za katero se strinjamo, da je prepovedana. Člen določa opcijo spremembe pravnih predpisov, ki vplivajo na izvajanje projektov in v nobenem primeru ne posegajo v določbe javnega razpisa (torej ne posegajo v vsebino zaključenega postopka javnega razpisa). Sprememba predpisa in vpliv na izvajanje projekta velja od trenutka sprejema/veljavnosti pravnega predpisa in sklenitve aneksa k pogodbi. Primer je npr. da EU predpis zahteva dodatno dokazilo. Nikakor pa ne more takšna sprememba vplivati na projekt na način, ki bi posegel v pridobljene pravice izbranega prijavitelja ali dodeljena javna sredstva, sploh pa ne na način, da bi s tem poslabšal njegov položaj, tj. položaj pogodbenika.